# Réne, jume

| Réne |
| --- |
|  |
| State |  Svizzera  Austrie  Liechtenstein  Frange  Germanie  Pajèsere Vasce
 |
| Longhezze | 1 233 km
 |
| Purtate medie | 2 300 m³/s
 |
| Bacine idrografeche | 185 000 km²
 |
| Nasce | Vorderrhein 'nzgin'u passe de l'Oberalp Hinterrhein 'nzign'a l'Adula
 |
| Sfoce | Mare d'u Nord picche a sud de Rotterdam
 |
| Mappa del fiume |
|

Reichenau - combluenze Réne Ant. (destre) - Réne Post. (mmanghe)
Lorelei
'U jume **Réne** (ind'ô tedesche *Rhein*, ind'ô frangese *Rhin*, ind'ô olannese *Rijn*, ind'ô romance *Rain*) jè, cu 1 236 km, une de le jume cchiù longhe d'Europe. 'U nome sue avène da 'na radice celteche, me angore apprìme indoeuropèe, ca segnefeche "scorrere". 'Nzime a 'u Danubie ccrejàve 'a cchiù granna vanne 'u confine settendrionale de lle 'Mbere romane e jè state, fine da quidde timbe, 'nu corse d'acque navigabbele 'mbortande assaje, ausate p'u commerce ed 'u trasporte de le merce fine ind'ô côre d'u continènde. 'A navegazione sus a 'u jume jè regolate d'a Convenzione p'a navegazione sus a 'u Réne, firmate a Mannheim 'u 17 ottommre 1868, 'mbrà 'u Granducate de Baden, 'u Regne de Bavière, 'a Frange, 'u Granducate de Hessen, le Pajèsere Vasce e 'a Prussie.

## Percorse

### Svizzere

Sorge da le alpe svizzere, ind'ô Candon Griggione, addò le sue doje prengepále trebbutarije iniziale sonde chiamate Réne Anderiore e Réne Posteriore. 'U Réne Anderiore sgorghe da 'u laghe Tuma, 'nzign'u passe de l'Oberalp e attraverse le gole d'u Ruinaulta. 'U Réne Posteriore nàsce da le ghiacciaje d'u gruppe de l'Adula sus a 'u confine meridionale de le Griggione c'u Ticine. Le doje trebbutarije se iacchijene 'nzign'a Reichenau, sembe ind'à lle Griggione. Une de le rame secondarije jè costituite d'u jumarìdde Réne de Lei, ca nàsce ind'à Itaglie da 'u Pizzo Stella (ind'ô comune de Piuro) e jè tagliáne pe' cchiù o mène 15 km, pe' spiccià, cchiù nnande, ind'ô Réne Posteriore. Da qquè 'u jume, chiamate *Alpenrhein* (Réne alpine), scìe verse nord attraversanne Coira pe' lassà cchiù nnande le Griggione e trasère ind'ô candone de San Galle de cui quagghie 'a frondiere oriendàle c'u Liechtenstein e l'Austrie apprìme de scettarse ind'ô laghe de Costanze. All'ascite d'u laghe se spànne ad ovest e nnande 'u zumbe de le cascate d'u Réne pigghie le acque d'u jume Aar ca ne aumendane 'a purtate de cchiù d'a metata, cu 'na medie de 1.000 metre cube a 'u seconne. 'U Réne signe 'u confine 'mbrà Svizzere e Germanie apprìme de scirà a nord cu quacche anse (*Rheinknie*) 'znign'e Basilèe.

### Germanie e Frange

Nnande Basilèe 'u Réne costituisce 'a vanne meridionale d'u confine 'mbrà Germanie e Frange scorrenne jndre 'na larije vallate apprìme de trasère 'nderamènde ind'ô territorie tedesche a Rheinstetten, 'nzign'e Karlsruhe.
'A granna valle d'u Réne spicce ad 'a combluenze c'u Meno a Magonze. 'A vanne 'mbrà Bingen e Coblenze, dovaddò 'u Réne tràse jndre 'na valle cchiù stritte, jè canosciute cumme Gole d'u Réne, 'na formazione ccrejàte da l'erosione e da 'nu sollevamènde tettoneche. Quèste vanne d'u jume jè canosciute pe' le castièdde medievale e le vignete ca recoprene le alture c'a circunnane; ind'ô 2002 jè state nnùmenate Patrimonie de l'umanetate da l'UNESCO.

'U jume se allarije arrète a sud de Colonie. Pure ce assaje 'ndustrije se iacchijene longhe 'u Réne, accumenzanne da 'u sue corse svizzere, jè jndre stù punde, 'a reggione d'a Ruhr jndre cui attraverse Colonie, Düsseldorf e Duisburg ca se concendrane 'a cchiù granna vanne de quèste. A Duisburg se iacchije 'u cchiù granne puèrte fluviale d'Europe. Ôsce a die assaje 'ndustrije longhe 'u Réne e le affluènde sue honne chiuse o honne redotte l'emissione de 'nguinamènde ind'ô corse d'acque pure ce rumàne 'nu certe grade de 'nguinamènde, specialmènde ad 'a combluenze cu l'Emscher ind'ô passate ausate cumme vère e proprije canale de scole 'ndustriale.

### Pajèsere Vasce

'U Réne a stù punde scìre ad ovest indà lle Pajèsere Vasce, addò 'nzime ad 'a Mosa ccrèje 'nu delte granne assaje. Oltrepassate 'u confine olannese, 'u Réne raggiunge 'a masseme grannèzze sove, me se scucchie cchiù nnande jndre ttréde rame prengepále: 'u IJssel, 'u Waal e 'u Vasce Réne. Da qquè 'a situazione addevende cchiù comblecate, 'nquanne 'u nome "Réne" non ge coincide cchiù c'u corse prengepále. Granna vanne de l'acque d'u Réne scorre angore cchiù a ovest attraverse 'u Waal, 'u Nieuwe Waterweg e, aunennose ad 'a Mosa, l'Hollands Diep e l'Haringvliet, fine a sfocià ind'ô Mare d'u Nord. 'U rame de l'IJssel puèrte 'a parta d'acque sove a nord ind'à ll'IJsselmeer, mendre 'u Vasce Réne scorre ad ovest, parallele a 'u Waal.

Ad ogne mode, oltre Wijk bij Duurstede quiste corse d'acque cange nome pe' addevendare 'u Lek e scìe ad ovest pe' ssè reaunìscere a 'u rame prengepále ind'ô Nieuwe Waterweg. 'U nome "Réne" da aqquà a scè nnanze avène ausate sule pe' jume cchiù piccele ca scorrene verse nord e ca 'nu timbe ccrejàvane l'urteme stuèzze d'u Réne de l'epoche romane. Pure ce mandènene 'u nome, quiste jumarìdde non ge puèrtane acque d'u Réne, me avènene ausate pe' drenare le terre e le *polder* ca le circunnane. Da Wijk bij Duurstede, quiste sonde 'u Kromme Rijn ("Réne stuèrte") e nnande Utrecht l'*Oude Rijn* ("Vijècchie réne") ca scìe attraverse Leida e jndre 'nu comblesse de chiuse addò le acque suve pòtene ccu jèssere scarecate ind'ô Mare d'u Nord.

## Affluènde

Affluènde d'a sorgènde ad 'a foce:

| Km d'a sorgènde d'u Réne |  destre/mmanghe | affluènde |  longhezze jndre km  |  purtate jndre m³/s  | vanne d'u Réne |
| --- | --- | --- | --- | --- | --- |
|  | D | Ill (Austrie) | 72 |  | Alpenrhein |
|  | D | Bregenzer Ach | 80 |  | Obersee |
|  | D | Argen | 78 |  | Obersee |
|  | D | Schussen | 62 |  | Obersee |
|  | S | Thur | 130 |  | Hochrhein |
|  | D | Wutach (jume) | 90 |  | Hochrhein |
|  | S | Aar | 291 | 590 | Hochrhein |
| 164,4 | S | Birs | 73 |  | Hochrhein |
|  | S | Elz | 90 |  | Oberrhein |
| 289,1 | S | Kinzig | 90 |  | Oberrhein |
| 311,3 | S | Ill (Frange) | 208 | 58 | Oberrhein |
| 334,3 | S | Moder | 93 |  | Oberrhein |
| 344,0 | S | Sauer | 70 |  | Oberrhein |
| 344,5 | D | Murg | 96 |  | Oberrhein |
| 370 | D | Pfinz | 60 |  | Oberrhein |
| 400,2 | S | Speyerbach | 60 |  | Oberrhein |
| 428,2 | D | Neckar | 367 | 140 | Oberrhein |
| 496,6 | D | Meno | 524 | 190 | Oberrhein |
| 512 | S | Selz | 63 | 0,77 | Oberrhein |
| 529,1 | S | Nahe | 116 |  | Oberrhein |
| 585,7 | D | Lahn | 242 |  | Mittelrhein |
| 592,3 | S | Mosella | 544 | 290 | Mittelrhein |
| 610,2 | D | Wied | 102 |  | Mittelrhein |
| 639 | S | Ahr | 89 |  | Mittelrhein |
| 659,3 | D | Sieg | 155 | 52 | Niederrhein |
| 703,3 | D | Wupper | 113 | 15 | Niederrhein |
| 735,6 | S | Erft | 103 |  | Niederrhein |
| 780,1 | D | Ruhr | 221 | 79 | Niederrhein |
| 797,7 | D | Emscher | 84 |  | Niederrhein |
| 814,4 | D | Lippe | 255 | 46 | Niederrhein |
|  | S | Mosa *(da 'u 1904)* | 920 | 400 | Delte (Waal) |
| 1013 | S | Oude Maas |  |  | Delte (Nieuwe Maas) |
|  | D | Oude IJssel | 80 |  | Delte (IJssel) |
|  | D | Berkel | 110 |  | Delte (IJssel) |
|  | D | Schipbeek | 86 |  | Delte (IJssel) |

## Ponde ferroviarije

Ponde ferroviarije sus a 'u Réne (cu le stazione cchiù 'nzeccate ad 'a rive mmanghe e destre):

* Austrie e Svizzere:
	+ 'mbrà Lustenau e Sankt Margrethen

* Svizzere e Liechtenstein:
	+ 'mbrà Buchs e Schaan

* ind'à Svizzere:
	+ 'mbrà Flurlingen e Sciaffusa
	+ a Basilea

* 'mbrà Frange e Germanie
	+ 'mbrà Bantzenheim e Neuenburg am Rhein
	+ 'mbrà Neuf-Brisach e Breisach
	+ 'mbrà Strasburghe e Kehl

* ind'à lle Pajèsere Vasce:
	+ 'nzgin'e Culemborg.

## 'Ndruche pure

* Cascate d'u Réne
* Burg Pfalzgrafenstein
* Jume d'a Germanie

## Otre pruggette

Altri progetti

* Uicchimedie Commons
* Uicchimedie Commons tène files multimediale sus **Réne, jume**

## Collegaminde fore a Uicchipèdie

* *Reno* sus a 'u Dizzionarije storeche d'a Svizzere